《车过武胜关雪中购得兰数本》
清代·陈曾寿

车行楚豫交，蜿蜒入山腹。矫首望雄关，势绝天地蹙。

一脊界江望，向背异寒燠。雪峰袭云衣，漠漠烟生玉。

涛凝叠嶂松，翠压一涧竹。峥嵘幻冰花，僵踣慨众木。

野人市修兰，仓卒得一束。坚冰塞两仪，芳馨遗此独。

嗟尔幽谷姿，何缘附驰毂。且恐骚魂苏，因之酌𨤍醁。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴望陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。